Səsindən tanıdılar payızı (Yapon şeir antologiyası)

Səsindən tanıdılar payızı — Yapon şeir antologiyası.

 Məzmun 

Kitab klassik yapon poeziyası ilə tanışlıq imkanı verən fərqli bir nəşrdir. Klassik yapon poeziyasının zirvələri sayılan Başo (1644–1694), Buson (1716–1783) və İssanın (1763–1828) ölməz üçlükləri – seçmə haykuları ilə yanaşı, həmin şairlərin özlərinə ustad saydıqları böyük yapon şairi Saygyonun (1118–1190) qələmindən çıxan tankalar – beşliklər də ilk dəfə olaraq oxucularımıza məhz bu toplu ilə təklif edilir.

Siz bu topluda böyük şairlərin şeirləri ilə yanaşı, onların həyat və yaradıcılığına işıq salan, ara-sıra yapon poeziyası tarixinə də toxunan məqalələri oxuya biləcəksiz.

Unutmayın ki, yapon şeirinin özünəxas bir əsas xüsusiyyəti var: anı göstərmək; anı yaxalamaq. Bu xüsusiyyət – anı yaxalamaq cəhdi və bu cəhdi dəqiq qaydalarla hüdudlanmış qısa şeirdə icra etmək yapon poeziyasını vizuallıq baxımından dünya şeirinin baş tacına çevirib.

Səsindən tanıdılar payızı…

Siz də tanıyın…

 Təqdimatı 

2016-cı il fevralın 6-da Azərbaycan Yazıçılar Birliyinin (AYB) Natəvan klubunda antologiyanın təqdimatı keçirilib. AYB-nin sədri, Xalq yazıçısı Anar tədbiri açaraq yapon poeziyasına 1979-cu ildə ilk dəfə Xalq yazıçısı Elçinin müraciət etdiyini söyləyib. Bildirib ki, o, özü də yapon poeziyasından bir neçə şeiri Azərbaycan dilinə tərcümə edib. Xalq yazıçısı yeni nəşri Azərbaycan-Yaponiya mədəni əlaqələrinə töhfə kimi dəyərləndirib.

AYB nəzdində fəaliyyət göstərən Bədii Tərcümə Mərkəzi və Ədəbi Əlaqələr Mərkəzinin və “ATV Kitab" layihəsinin rəhbəri Səlim Babullaoğlu kitab haqqında məlumat verib. Bildirib ki, antologiya “ATV Kitab" layihəsi çərçivəsində “Parlaq İmzalar” nəşriyyatında ərsəyə gəlib. Bildirilib ki, Azərbaycanda bu silsilədən artıq 4-cü nəşr olan antologiyada klassik yapon poeziyasının zirvəsi sayılan Başo, Buson və İssanın, böyük yapon şairi Saygyonun şeirləri yer alıb.

Yaponiyanın Azərbaycandakı səfirinin birinci katibi Ginqa Kobayaşi, “Parlaq İmzalar” nəşriyyatının direktoru Nurman Tariq, antologiyanın tərtibçisi və redaktoru Cəmşid Bəxtiyar, yazıçı-tərcüməçi Kamran Nəzirli və başqaları kitab haqqında çıxış ediblər.

 İstinadlar 

 Həmçinin bax 
 ATV Kitab

 Xarici keçidlər 
 parlaqimzalar.az


Kateqoriya:2016-cı ilin kitabları